Решение № 2490 от 20.02.2014 г. на ВАС по адм. д. № 13542/2013 г., II о., докладчик съдията Таня Радкова

 

чл. 38, ал. 1, т. 2 ЗКИР
чл. 41, ал. 1 ЗКИР
чл. 43, ал. 1, т. 5 ЗКИР
 чл. 49, ал. 1 ЗКИР
чл. 14, ал. 1 Наредба № 3/2005 г.
 

Съгласно чл. 43, ал. 1, т. 5 вр. чл. 41, ал. 1 и чл. 38, ал. 1, т. 2 ЗКИР, границите на поземлените имоти се установяват чрез обединяването на данните по съществуващите карти, планове и регистри и геодезически измервания, основани на регламентирани трайни знаци, съответстващи на документа за собственост, т. е. визираните в чл. 41, ал. 1, т. 1 ЗКИР карти, планове, регистри и друга документация. Въз основа на данните за поземлените имоти /площ, граници, собственици/, предоставени от и със съдействието на собствениците, административният орган установява и определя границите на имотите съобразно изискванията на чл. 43, ал. 1, т. 5 ЗКИР и чл. 14, ал. 1 Наредба № 3/2005 г.


Производството е по чл. 208 и следващите АПК.

Образувано е по касационна жалба на "Йорг" ЕООД, представлявано от управителя Йордан Радков Георгиев, чрез процесуалния му представител, срещу решение № 4372/1.07.2013 г. по адм. д. № 7062/2012 г. на Административен съд София - град. Счита обжалваното решение за неправилно като постановено в нарушение на материалния и процесуалния закон и необосновано. Претендира от съда отмяната му и присъждане на разноски.

Ответникът по касационната жалба изпълнителният директор на агенция по геодезия, картография и кадастър София не взема становище.

Ответникът ЕТ "Сонгунларе-54-Стою Апостолов Апостолов" чрез процесуалния си представител оспорва касационната жалба и моли да му бъдат пресъдени разноски.

Представителят на Върховната административна прокуратура дава заключение за неоснователност на касационната жалба.

Касационната жалба е подадена в срок и е процесуално допустима.

За да се произнесе по съществото на касационната жалба, разгледана съгласно чл. 218, ал. 1 АПК с оглед наведените основания за отмяна, настоящата инстанция взе предвид следното:

Първоинстанционният съд е бил сезиран с жалба от касатора срещу заповед № РД-18-27/3.04.2012 г. на изпълнителния директор на агенцията по геодезия, картография и кадастър, с която на основание  чл. 49, ал. 1 от ЗКИР са одобрени кадастралната карта и кадастралните регистри за част от землището на гр. София /части от Слатина Горубляне/, район "Искър", Столична община, област София, в частта, касаеща вписването в кадастралния регистър на ЕТ "Сонгунларе-54-Стою Апостолов Апостолов" като собственик на сгради с идентификатори 68134.1505.48.1 и 68134.1505.48.2 и отразяването на същите в кадастралната карта частично върху имота на жалбоподателя. Твърденията в жалбата са в насока да се заличи в КК графическото изображение на тези имоти, попадащи върху имота на жалбоподателя, а при условията на евентуалност същите да бъдат отписани от КР от името на ЕТ "Сонгунларе-54-Стою Апостолов Апостолов" и вписани като собственост на "Йорг" ЕООД.

С обжалваното решение съдът е отхвърлил жалбата.

Така постановеното решение е правилно.

В този смисъл съдът е обсъдил всички доказателства по делото в тяхната съвкупност и съотносимост. Такава е и фактическата констатация, че площта на имота по документа за собственост и отразеното в кадастралната карта съвпада. Съгласно чл. 43, ал. 1, т. 5 вр. чл. 41, ал. 1 и чл. 38, ал. 1, т. 2 ЗКИР, границите на поземлените имоти се установяват чрез обединяването на данните по съществуващите карти, планове и регистри и геодезически измервания, основани на регламентирани трайни знаци, съответстващи на документа за собственост, т. е. визираните в чл. 41, ал. 1, т. 1 карти, планове, регистри и друга документация. Въз основа на данните за поземлените имоти /площ, граници, собственици/, предоставени от и със съдействието на собствениците, административният орган установява и определя границите на имотите съобразно изискванията на чл. 43, ал. 1, т. 5 ЗКИР и чл. 14, ал. 1 от Наредба № 3 за съдържанието, създаването и поддържането на кадастралната карта и кадастралните регистри. Тази процедура е спазена като имота е нанесен по горните данни и е вписан в регистъра на представилите документ за собственост лица. Жалбоподателят не е установил надлежно претендираните от него вещни права /право на собственост/ върху имота в административната фаза на производството, не установява такива и в съдебната фаза.

Твърдението за несъответствие на описаната в нотариалния акт сграда и тази отразена в имота на жалбоподателя според одобрената кадастралната карта се оборва категорично от заключението на вещото лице. Правно обоснован е изводът на съда, че доводите за спор за материално право не са относими към законосъобразността на заповедта за одобряване на кадастралната карта и регистри, тъй като същата касае приемане на кадастрална карта, а не изменение на същата и процедурата по чл. 53 ЗКИР е открита за последващи изменения. Разпоредбите на ал. 2 и 3 на чл. 53 ЗКИР са относими единствено в производството по изменение на кадастрална карта, респ. регистри, иницирано от заинтересован собственик след влизане в сила на картата и при наличие на грешка или непълнота в същата. В това производство не е допустимо спиране поради висящ спор за собственост, а последният е основание за отказ от страна на сезирания административен орган.

Поради това, като е приел валидност и законосъобразност на обжалваната заповед в оспорената й част, решаващият съд правилно е приложил материалния закон. Спрямо обжалваното решение не са налице твърдените в касационната жалба основания за отмяна и същото като законосъобразно и обосновано следва да се остави в сила.

С оглед изхода на спора "Йорг" ЕООД, представлявано от управителя Йордан Радков Георгиев следва да бъде осъден да заплати на ответника ЕТ "Сонгунларе-54-Стою Апостолов Апостолов" сумата в размер на 360 лева, представляваща направени разноски за адвокатско възнаграждение.

Воден от горното, Върховният административен съд, второ отделение

РЕШИ:

ОСТАВЯ В СИЛА решение № 4372/1.07.2013 г. по адм. д. № 7062/2012 г. на Административен съд София - град.

ОСЪЖДА "Йорг" ЕООД, представлявано от управителя Йордан Радков Георгиев да заплати на ЕТ "Сонгунларе-54-Стою Апостолов Апостолов" сумата от 360 /триста и шестдесет/ лева, направени разноски за адвокатско възнаграждение.

Решението е окончателно.

